Il-Prim Ministru Robert Abela jinsab kuntent li qed ikun irreġistrat progress tajjeb u kostanti fl-implimentazzjoni tal-pjan ta' azzjoni miftiehem mal-FATF dwar il-greylisting ta' Malta. Waqt li kien qed jitkellem waqt l-EY's Annual Malta Attractiveness Event 2021, il-Prim Ministru qal li l-kredibilità ta' l-isforzi tal-Gvern hi kkonfermata mill-fatt li erba' aġenziji ta' klassifikazzjoni ewlenin ikkonfermaw klassifikazzjoni 'A' għal Malta. Dan wara li llum tħabbar li l-aġenzija tal-kreditu Ġermaniża Scope kkonfermat ir-rating ta' Malta fil-livell ta' A+ bi prospetti stabbli. Mill-banda l-oħra, il-Kap tal-Oppożizzjoni Bernard Grech, waqt l-istess avveniment qal li kemm differenza bejn "li trid titlaq minn Malta biex tesplora orizzonti ġodda u tkun imbuttat biex titlaq għax il-pajjiż fallik." Il-Prim Ministru tkellem dwar il-kapaċità produttiva tal-ekonomija u qal li qed iħares il-quddiem biex jibni "prosperità ġdida għan-nazzjon tagħna" permezz ta' numri ta' miżuri immirati li jtejbu l-ħiliet tal-persuni li jaħdmu kif ukoll l-introduzzjoni ta' fond ta' taħriġ li jappoġġja t-taħriġ organizzat minn kumpaniji finanzjarji. Dan hekk kif it-Tlieta, fil-kontro-replika tiegħu għad-diskors tal-Kap tal-Oppożizzjoni dwar il-baġit, Robert Abela wiegħed li joħloq prosperità ġdida. "Bil-baġit 2022 urejna fejn tħabbat qalbna" – Abela Semma wkoll il-fatt li l-Gvern se jkompli jappoġġja l-istrateġiji ta' investiment tal-kumpaniji u li se jwettaq programm estensiv ta' investiment pubbliku li se joħloq kundizzjonijiet tajba għal kumpaniji biex jaqilbu lejn provvista ta' servizzi ekoloġiċi u diġitali. Il-Prim Ministru kompla jgħid kif din is-sena, Malta, permezz tal-Malta Enterprise approvat l-akbar ammont ta' investiment dirett barrani. "Filwaqt li nipproteġu s-suċċess tal-passat tagħna b'żieda fir-rati ta' suċċess, ħdimna iktar biex inkomplu nattiraw investiment dirett. B'riżultat ta' dan, il-Malta Enterprise approvat l-ogħla ammonti ta' proġetti ta' investiment lokali u proġetti ta' investiment barrani fl-istorja," kompla jgħid il-PM. Spjega wkoll li permezz tal-assistenza mogħtija lin-negozji, fil-pandemija, l-ekonomija Maltija kompliet tissaħħaħ. Qal kif fit-tieni kwart tas-sena, "l-ekonomija Maltija rreġistrat l-ogħla rata ta' tkabbir li qatt kellha u l-akbar ammont ta' investiment assolut li qatt ġie rreġistrat. Malta kienet waħda mill-ftit ekonomiji li rat ir-rata tal-impjiegi tagħha tiżdied. Bħalissa għandna l-inqas rata ta' qgħad u l-inqas livelli ta' faqar u esklużjoni soċjali," kompla jgħid. Malta għandha bżonn liż-żgħażagħ "Malta għandha bżonn liż-żgħażagħ tagħha," saħaq Bernard Grech waqt id-diskors tiegħu, l-Ġimgħa. Qal kif hemm bżonn il-kreattività, l-ispirtu tal-ġlied, il-ħolm u l-ambizzjonijiet tagħhom għall-futur. "Neħtieġu kull wieħed u waħda minnhom, għax huma huma li kontinwament jimbuttaw 'il quddiem u dan hu dak li teħtieġ Malta," qal Grech. Il-Generate Youth Survey ta' EY ippubblikat din il-ġimgħa wera li 70% taż-żgħażagħ iridu jitilqu minn Malta. Iżda Grech qal li "Malta ma tistax taffordja li titlef liż-żgħażagħ tagħha hekk," u żied jgħid li l-pajjiż diġà qed jiffaċċja nuqqas ta' ħiliet u "jekk inkomplu nimbottaw liż-żgħażagħ tagħna, m’għandniex mod kif nilħqu l-pjanijiet ambizzjużi għall-futur." Filwaqt li enfasizza l-pjanijiet ekonomiċi tal-PN, il-Kap tal-Oppożizzjoni qal li dawn huma mmirati biex inaqqsu l-burokrazija, iħeġġu l-intraprenditorija, iħarsu l-ambjent u jagħtu lin-nies il-benesseri li veru jistħoqilhom. Malta, għat-tieni sena, anqas attraenti għall-investituri Din il-ġimgħa, EY ippubblikat l-istħarriġ annwali tagħha dwar l-attrazzjoni tal-pajjiż li fih 46% ta’ dawk li wieġbu qalu li Malta mhix attraenti. Għall-ewwel darba, aktar investituri barranin iqisu li Malta bħalissa mhijiex attraenti għall-investiment dirett barrani (FDI). 37% biss tal-investituri barranin iqisu li Malta hija attraenti għall-FDI u l-greylisting reċenti tal-FATF ġie enfasizzat bħala tħassib kbir minn bosta li wieġbu għall-istħarriġ. Filwaqt li nnota l-impatt negattiv li l-greylisting tal-FATF kellu fuq ir-reputazzjoni u l-attrattività ta’ Malta, Grech qal li n-negozji qed jiffaċċjaw aktar burokrazija minn qatt qabel, u żied li "wasal iż-żmien li nfasslu futur ġdid." Il-PN, qal, "qed jaħdem bla heda biex jirrealizza dak il-futur. Irridu nagħmluha aktar faċli għan-nies tagħna li jkollhom it-tfal u jrabbu familja. Irridu nindirizzaw ir-rata tat-twelid tagħna li qed tonqos, billi noħolqu miżuri favur il-familja li jinkoraġġixxu l-bilanċ bejn ix-xogħol u l-ħajja privata li lkoll qed infittxu b’mod iddisprat." Grech temm l-indirizz tiegħu billi qal li "huwa biss jekk jaraw futur hawn, u jekk l-investituri attwali ta’ Malta jaraw dak il-futur hawn, li nistgħu nħeġġu lil ħaddieħor jara dak il-futur. Xogħli hu li nfassal futur li nistgħu nirrealizzaw flimkien. Flimkien nistgħu nkunu l-bidla." .td_uid_3_6173d4e1a003d_rand.td-a-rec-img{text-align:left}.td_uid_3_6173d4e1a003d_rand.td-a-rec-img img{margin:0 auto 0 0}